
SEXUALITATE/PSIHOSEXUALITATE 

Conceptul psihologic contemporan decurge în mod direct din concepţiile lui S. 
Freud (1905), care a lărgit extensiunea uzuală a termenului. Freud a subliniat faptul 
că definiţia juridică a sexualităţii în dreptul penal din vremea lui (crime şi delicte zise 
sexuale) era mult mai vastă decât definiţia psihologică şi medicală obişnuită. 
Consensul social cu privire la câmpul perversiunilor sexuale, punea în evidenţă o 
necesitatea unei definiţii mai cuprinzătoare a sexualităţii, care să înglobeze toate 
devierile pulsiunii sexuale în legătură cu scopul şi/sau cu obiectul. În aceste condiţii, 
unitatea (numitorul comun) al manifestărilor atât de diverse ale sexualităţii nu putea 
fi găsit decât în plăcerea specifică şi în emergenta unei energii pulsionale specifice: 
libidou-ul. Calea a fost astfel deschisă studiului transformării libido-ului, plasărilor, 
deplasărilor şi sublimărilor sale. Psihanaliza a afirmat contribuţia pulsiunilor sexuale 
în diferite activităţi (de la insistența pentru exercitarea unei munci, trecând prin 
sport şi învăţământ) fără nici o legătură conştientă şi directă cu comportamentul 
sexual genital, motiv pentru care acest pansexualism (concepţie despre om care 
reducea natura acestuia la sexualitate) i-a fost adesea reproşat. Reproşul se 
reactualizează permanent datorită rezistenţelor la inconştient prezente la fiecare. 
Iată de ce, trebuie reamintit că: 

1. investirea libidinală a unor procese aparent nonsexuale este un proces 
inconştient; 

2. libido-ul are două forme, obiectuală şi narcisică; 

3. psihanaliza nu explică totul prin libido, ci prin conflictul dintre libido şi 
pulsiunile de autoconservare (prima teoria a pulsiunilor) şi, odată cu a doua teorie a 
pulsiunilor, prin conflictul dintre pulsiunile de viaţă (incluzând libido-ul şi pulsiunea 
de autoconservare) şi pulsiunile de moarte sau de distrugere. 


PULSIUNE/PULSIUNE PARŢIALĂ 

În psihanaliză, este definită ca un puseu exercitat de somatic, dar impus şi 
aparatului psihic. Este vorba despre un puseu care împinge spre acţiune. Pulsiunea 
are deci o sursă (somatopsihică), un scop care induce satisfacția şi descărcarea de 
energie investită, precum şi un obiect în raport cu care scopul poate fi atins. Dacă 
obiectul nu a fost găsit, şi dacă scopul nu a fost atins, apare frustrarea şi o creştere a 
tensiunii care este trăită ca neplăcere. S. Freud a fost constant ataşat unei concepţii 
dualiste a pulsiunilor. Până în 1920, el a considerat că există pulsiunile sexuale 
(orale, anale etc.) şi pulsiunile eului sau de autoconservare (alimentaţie, activitate 
musculară etc.). Dar în lucrările ulterioare, începând cu Dincolo de principiul 
plăcerii, el va introduce un nou dualism, între pulsiunea de viaţă (care acoperă 
simultan pulsiunea sexuală şi pulsiunea de autoconservare) pe de o parte, şi 
pulsiunea de moarte (pulsiunea agresivă, de distrugere) pe de altă parte. 

Freud a definit pulsiunea ca un concept la graniţa dintre psihic şi corp, conţinând 
patru componente de bază: sursă şi presiune, scop şi obiect. Primele două aparţin 
laturii somatice, celelalte două celei psihice. Definită ca atare, conceptul de pulsiune 
pare foarte uşor de înţeles. Are o sursă somatică, probabil ceva ce ţine de organele 
genitale şi hormoni, rezultând într-o presiune care urmăreşte o eliberare, adică, coit, 
cu celălalt sex ca obiect adecvat. În această privinţă, pulsiunea nu este cu nimic mai 
mult decât un instinct, îndreptat de acţiuni reflexe şi eventual funcţionând pe baza 
fixaţiilor condiţionate din copilărie. 

Această perspectivă este la fel de uşor de înţeles pe cât este eronată. Este eronată 
întrucât ignoră două dintre caracteristicile fundamentale ale pulsiunii. Mai întâi, 
fiecare pulsiune este una parţială; apoi, fiecare pulsiune este în esenţă autoerotică. 
Aspectul de a fi parţial se manifestă în două direcţii. Mai întâi, pulsiunea este parţială 
în relaţie cu ideea de procreare, chiar în relaţie cu ideea de coit. O persoană 
manifestă o pulsiune orală, anală etc., dar nu dispune de o pulsiune sexuală 
totalizată. Freud a fost foarte critic cu privire la existenţa unei nevoie sexuale totale. 
În al doilea rând, fiecare pulsiune este parţială în relaţie cu corpul, în sensul că o 
pulsiune niciodată nu cuprinde întreg corpul. Din contră, fiecare pulsiune pare să se 

specializeze într-o anumită parte a corpului sau o activitate corporală, fie într-o 
manieră activă, fie într-una pasivă. Dezvoltarea psihosexuală reprezintă o încercare 
de a aduna (a reuni) toate aceste pulsiuni parţiale sub eticheta sexualităţii genitale 
sau „mature”, dar această încercare nu este niciodată una convingătoare. În ciuda 
aşa-zisei maturităţi genitale, este destul de evident că fiecare are propriile sale 
predilecţii „pre-genitale”, care fac şi mai dificilă construirea unei imagini globale. 

Această dezvoltare psihosexuală prezintă foarte clar şi a doua caracteristică, 
anume că aceste pulsiuni fragmentate sunt îndreptate spre propriul corp. Ele sunt în 
esenţă autoerotice. Numai în final obiectul devine unul extern, şi chiar şi atunci, nu 
va avea niciodată aceeaşi importanţă ca şi originalul. 

Din punctul de vedere al pulsiunii parţiale, celălalt (alter-ul) rămâne totdeauna un 
mijloc, iar nu un scop (finalitate). Traiectoria pulsiunii parţiale este una curbată, 
trecând prin alter şi întorcându-se spre sine (oneself), creând astfel un ciclu 
autosuficient. Astfel, scopul pulsiunii parţiale nu este alter-ul ca obiect, ci scopul său 
este o anumită juisanţă. In perspectiva acestui scop, importanţa alter-ului nu are 
nimic de a face cu statutul său de altă fiinţă umană. Alter-ul are doar valoare 
instrumentală, şi este într-adevăr redus la un obiect, chiar la unul parţial. 

Aceste sunt caracteristicile descrise de Freud pentru sexualitatea infantilă. El 
subliniază faptul că nu există diferenţă între copiii de ambele sexe în această privinţă, 
aceştia împărtăşind aceeaşi dispoziţie perversă polimorfă. 


LIBIDO 

Termen latin (dorinţă) utilizat de S. Freud pentru a desemna energia psihică a 
pulsiunilor sexuale. Libido-ul este pentru pulsiunile sexuale ceea ce foamea este 
pentru trebuinţele alimentare. 

În prima teoria freudiană a pulsiunilor, libido-ul este unul din cei doi termeni 
fundamentali ai conflictului psihic, care opune pulsiunile sexuale pulsiunilor eu/ego- 
ului (cele de autoconservare). Eul se opune cerinţelor libidinale în numele exigenţelor 
proprii de autoconservare şi de adaptare la realitate. După descoperirea 
narcisismului, S. Freud nu a mai putut menţine o distincţie atât de clară între 
interesele eului şi libido, din care o parte este investită narcisic asupra eului. 


NARCISISM 

Iniţial folosit în sensul restrictiv al unei perversiuni sexuale în care subiectul are 
drept obiect preferat propriul corp. Freud a introdus acest concept în mod diferit în 
funcţie de perioade şi de texte. Pentru el, acesta a fost deopotrivă un concept teoretic 
care îi permitea să explice psihoza ca o întoarcere a libido-ului asupra subiectului şi 
un concept clinic care descrie un ansamblu de atitudini umane dominate de două 
trăsături principale: dezinteresul pentru lumea exterioară şi o imagine de self 
grandios. 


ZONĂ EROGENĂ 
Zonă a corpului care este sursă de excitare sexuală, regiune a corpului susceptibilă 
de a fi sediul unei astfel de excitaţii. 


FIXAŢIE 

Modul de înscriere a anumitor conţinuturi reprezentative (experienţe, fantasme - 
scenariu pentru îndeplinirea dorinţei inconştiente care implică deformări defensive) 
care persistă nealterat în inconştient şi de care pulsiunea rămâne legată. Fixaţia, în 
sens clasic, are o multiplă determinare: stadiul dezvoltării libido-ului, traumatismul 
sau obiectul, care nu se exclud între ele. Fixaţia împiedică trecerea de la un stadiu la 
altul în cursul dezvoltării, determinând patologicul. 


AUTOEROTISM 
În sens psihanalitic, modalitate a sexualităţii infantile precoce prin care o pulsiune 
parţială, în funcţie de un organ sau de o zonă erogenă, îşi găseşte satisfacţie pe loc 

(plăcere de organ), nu numai fără obiect exterior, ci şi fără referire la imaginea 
corpului unificat care caracterizează narcisismul. 


PERVERSIUNE 

Freud relevă la toate fiinţele umane o dispoziţie perversă polimorfă, insistă asupra 
rolului evenimentelor din prima copilărie (doliu, seducţie, modalităţi de refulare a 
complexului Oedip) în actualizarea la anumiţi subiecţi a acestei dispoziţii perverse. 
Freud a introdus o clasificare raţională a devierilor sexuale, distingând devierile 
referitoare la obiect (homosexualitate, pedofilie, zoofilie etc.) şi devierile referitoare 
la scop (felaţie, penetraţie anală, voaiorism, exhibiţionism, sadism, masochism etc.). 

Freud consideră perversiunile mai degrabă nişte aberaţii sexuale, studiate în 
raport cu un model genetic al dezvoltării conform teoriei sexualităţii propuse în 1905. 
Freud a urmărit riscurile dezvoltării acestei organizări sexuale cu deviaţie de obiect, 
de scop şi de mijloace pentru obţinere plăcerii 


SEXUALITATE PRECOCE INFANTILĂ 

În sens larg, noţiunea de sexualitate precoce infantilă se aplică tuturor 
manifestărilor sexualităţii infantile descoperite de S. Freud, de la plăcerea orală a 
suptului până la manifestările de masturbare din perioada de latenţă. Dar într-un 
sens mai restrâns, S. Freud foloseşte, în 1905, expresia de sexualitate infantilă 
precoce pentru a desemna manifestările sexualităţii în timpul perioadei de „înflorire” 
precoce a sexualităţii infantile, aducă de la doi la cinci ani şi în special între trei şi 
patru ani. Această perioadă, marcată de a doua fază a masturbării infantile (prima 
corespunde onanismului sugarului), corespunde unui fel de „trezire” provizorie a 
pulsiunii sexuale a regiunii genitale înainte ca aceasta să intre în latenţă şi să fie 
refulată. În această perioadă, dispoziţia perversă polimorfă poate fi actualizată prin 
deturnarea sexuală de către adult sau de către un alt copil, pulsiunile parţiale sunt pe 
primul plan, iar pulsiunea cunoaşterii duce la elaborarea teoriilor sexuale infantile. 
Această perioadă de înflorire precoce a sexualităţii infantile este în primul rând 
perioada complexului lui Oedip. 


STADIUL ORAL 

În concepţia lui S. Freud, primul stadiu al dezvoltării sexualităţii infantile, în care 
cavitatea buco-faringiană şi buzele constituie zonă erogenă şi în care plăcerea este 
oferită de excitaţia care însoţeşte activitatea de supt al mamelonului matern sau 
substitutului acestuia, biberonul. De notat că gura rămâne o zonă erogenă vizibilă, pe 
când celelalte zone erogene sunt sau vor fi ascunse. În Trei eseuri asupra teoriei 
sexualităţii, în 1905, Freud analizează procesele psihice în acţiune la sugar prin ceea 
ce el numeşte „sexualitatea orală” şi care se menţin la adult ca factor de excitație 
sexuală în anumite perversiuni, dar şi în plăcerile preliminare satisfacerii genitale. 
Odată cu suptul degetului mare, sugarul îşi găseşte un substitut al sânului absent, îşi 
face din deget o a doua zonă erogenă, se desprinde de dependenţa maternă prin 
autoerotism şi îşi procură o primă plăcere de tip masturbator. În 1915, S. Freud 
vorbeşte despre un stadiu sau o organizare orală canibalică. El consideră că 
pulsiunea sexuală îşi are ca sursă corporală gura; ca obiect, sânul; ca scop, 
încorporarea. Excitaţiei specifice zonei erogene bucale, S. Freud îi adaugă deci 
luarea în considerare a unei relaţii de obiect speciale cu privire la modul de a mânca- 
a fi mâncat, Fantasmele sexuale orale apar atunci mai mult ca reprezentări decât ca 
nişte cauze ale relaţiei de obiect în acţiune. 


ANAL/STADIUL ANAL 

Adjectiv aplicat în psihanaliză unei forme de erotism legate de excitaţia mucoasei 
anale, de pulsiunile sexuale corespunzătoare, de o fază de dezvoltare libidinală în 
care aceste pulsiuni predomină şi de anumite trăsături de caracter care sunt fie 
traducerea directă, fie supracompensarea scopurilor pulsionale anale. S. Freud 
întrevede existenţa erotismului anal încă din 1897, dar nu-i elaborează teoria decât în 

1905, în Trei eseuri asupra teoriei sexualităţii. În această lucrare el distinge două 
componente în erotismul anal. Una este pasivă, scopul său pulsional este excitaţia 
mucoasei anale (mai ales la trecerea fecalomului sau cu ocazia îngrijirilor de igienă) 
şi îşi are sursa în zona erogenă anală. Cealaltă este activă, scopul său pulsional este 
de a stăpâni şi de a exercita controlul (mai ales asupra fecalomului, dar şi asupra 
obiectelor de iubire) şi ea îşi are sursa în musculatura striată şi mai cu seamă în 
sfincterul anal. Existenţa acestei componente, pulsiunea de dominație, face din 
organizarea anală a libido-ului un stadiu sadic-anal. Pulsiunea de dominație nu are ca 
scop să provoace suferinţă obiectului, dar este indiferentă la această suferinţă. 

În 1908, în Caracter şi erotism anal, S. Freud subliniază legătura între o fixaţie 
anală importantă şi existenţa unor trăsături de caracter adesea asociate între ele: 
zgârcenia, dragostea pentru ordine şi încăpăţânarea. Primele două sunt formaţii 
reacţionale împotriva risipei şi a gustului pentru murdărie şi dezordine, iar a treia 
exprimă direct unul dintre aspectele pulsiunii de dominare. Analiza omului cu 
şobolani i-a permis lui S. Freud să facă o expunere de ansamblu a sexualităţii anale şi 
a legăturii ei cu homosexualitatea, precum şi să arate importanţa fixaţiilor anale sau 
a regresiei erotismului anal în nevroza de constrângere (sau nevroza obsesională), în 
paranoia şi în melancolie. 


FALUS/STADIUL FALIC 

Psihanaliza diferenţiază între penis, ca organ bărbătesc în realitatea sa corporală, 
şi falus, care exprimă simbolic valoarea sa. Stadiul falic al evoluţiei libidinale 
corespunde complexului de castrare. Astfel, pentru fată, ca şi pentru băiat, este vorba 
de a avea falus (vagin sau penis) sau de a fi castrat. 


COMPLEXUL OEDIP 

Freud a descoperit încă din 1897, asupra lui însuşi şi în cadrul autoanalizei sale, 
existenţa unor dorinţe inconştiente de moarte dirijate contra tatălui său, a unor 
dorinţe incestuoase îndreptate către mama sa şi a unei legături între acestea două. El 
a înţeles că împărtăşea aceasta nu numai cu pacienţii săi, ci şi cu ansamblul 
oamenilor şi se referă la Oedip Rege a lui Sofocle. Însă abia în 1908 a descris 
complexul nuclear al nevrozei, iar în 1910 îl numeşte complex Oedip. Freud a descris 
de la început forma pozitivă sau directă a complexului Oedip masculin: dorinţe 
incestuoase pentru mamă, sentimente ambivalente cu privire la tată care este, în 
acelaşi timp, un rival şi un obiect de dragoste şi identificare. Această formă directă 
coexistă sau alternează cu forma numită negativă sau inversă: dorinţe homosexuale 
pasive pentru tată, sentimente ambivalente cu privire la mamă. Aceste două forme 
ale complexului cedează refulării motivate prin frica de castrare, când castrarea este 
sesizată ca o pedeapsă (formă directă), ca o consecinţă sau o condiţie a raportului 
sexual cu tatăl (formă inversă). Forma directă a complexului Oedip feminin, din 
contră, începe, după Freud, cu complexul de castrare: invidia de penis ar deturna 
fiica de la mama sa şi ar determina-o să aleagă tatăl ca obiect sexual; în ce priveşte 
forma inversă, ea se diferenţiază greu de ataşamentul preoedipian faţă de mamă. 
Complexul Oedip este în acelaşi timp o etapă a vieţii individului, trăit, după Freud, 
între doi şi cinci ani, şi un organizator permanent al fantasmelor şi dorințelor 
inconştiente. 


INVIDIE DE PENIS 

Invidia de penis este, după Freud, ansamblul sentimentelor de amărăciune şi de 
ciudă pe care fetiţa le-ar încerca atunci când constată diferenţa anatomică dintre 
sexe şi înţelege că ea nu are şi nu va avea penis. În acest sens, invidia de penis este 
ireductibilă la dorinţa de a avea un penis şi chiar mai mult la dorinţa de a primi un 
penis prin actul sexual. 


CASTRARE 

Complexul şi angoasa de castrare au fost treptat recunoscute de către Freud ca 
universale, legate de stadiul falic al dezvoltării libidinale şi de organizarea oedipiană. 
Aceasta explică numeroase simptome (ca fobiile micului Hans), numeroase forme de 
angoasă precum complexul de inferioritate, tabuul virginităţii şi invidia de penis. 

La cele două sexe, în momentul organizării genitale infantile, după Freud în 1923, 
întrebarea care se pune este de a avea sau nu penis, parte esenţială a imaginii 
eu/ego-ului şi miză simbolică fundamentală a schimburilor interumane ca schimburi 
sexuale. Teoria sexuală infantilă explică diferenţa sexelor prin alternativa falică sau 
de castrare. La băiat, fantasma de castrare este în raport cu interdicţia paternală a 
dorințelor sexuale faţă de mamă şi determină renunţarea oedipiană, constituirea 
supraeului şi intrarea în perioada de latenţă. 

La fată, fantasma tinde să o deturneze de la mamă pentru a determina angajarea 
în organizarea ocedipiană. Nu mai este vorba de frica de suprimare traumatică a 
penisului, ci de suportarea unui sentiment de prejudiciere pe care ea caută să-l nege, 
să-l compenseze sau să-l repare. 


PERIOADA DE LATENŢĂ 
De la 5 sau 6 ani (declin al complexului oedipian) până la începutul pubertăţii, 
sexualitatea cunoaşte o intensă întărire favorabilă sublimării. 


GENITAL/STADIU GENITAL 

Termen devenit necesar, după lărgirea de către Freud a sensului termenului 
sexualitate, pentru a desemna ceea ce limbajul curent recunoaşte ca sexual. Trebuie 
totuşi precizat că noţiunea de sexualitate genitală este mai restrânsă decât concepţia 
comună a sexualităţii, deoarece nu înglobează anumite forme de sexualitate perversă 
nici folosirea organelor genitale pentru obţinerea unor scopuri pregenitale (pulsiuni 
parţiale; sadism, masochism,  voaiorism,  exhibiţionism). Stadiul genital se 
caracterizează în principiu prin reunirea tandreţei şi senzualităţii în privinţa 
obiectului dragostei şi prin unificarea, sub primatul tendinţelor genitale, a tuturor 
componentelor sexuale nonrefulate sau sublimate, cele ale scopurilor sexuale 
pregenitale care sunt menținute ca fiind cu titlu de preliminarii. Această unificare 
este pregătită în cursul stadiului genital infantil sau stadiului falic, dar nu se încheie 
decât după pubertate, atunci când dezvoltarea organelor genitale permite raporturile 
sexuale normale. 


